ཧོར་ཟླ་བཞི་བའི་ཚེས་ཉེར་དགུ་ཉིན་མིག་གཤག་བཅོས་བྱེད་གྲབས་བྱས་ཀྱང་བཟི་ཁབ་རྒྱག་སྐབས་ཁྲག་བྱུང་ནས་གཤག་བཅོས་བྱེད་མ་ཐུབ།དེ་ནས་རེ་དོགས་མང་བོ་སྐྱེས་ནས།ལྷ་མོའི་ཤོ་མོ་ཁ་ཤས་འཕངས་པ།བཅུ་གསུམ་དང་དགུ་ཤ་སྟག་བབ།འོན་ཀྱང་རྨི་ལམ་གསལ་བོ་རེ་ཨེ་ཐོན་རེ་བ་བྱས།ནུབ་ཅིག་ནམ་ལངས་ཁར་གཉིད་མ་སད་ཀྱི་ངང་ལ།མི་ཞིག་གིས་ཡང་ལ་ཞིག་སྒྲོན་ནས་ང་ལ་བྱིན་པས།ངས་ཉལ་གུར་གྱི་རས་འཚིག་རྒྱུར་དོགས་ནས་མདུན་འཇོག་ཐོག་འཇོག་དགོས་བསམ་པ་རྨིས།ཡང་དམུར་དགོན་གྱི་དགེ་བསྐུལ་དང་མཉམ་དུ་དཔེ་ཆ་ཞིག་ཞུ་དག་བྱེད་ཀྱིན་འདུག་པ་མིག་གིས་གསལ་བོར་མཐོང་བ་རྨིས།ཡང་འགའ་ཞིག་ལ་དཔེ་ཁྲིད་བྱེད་པ་ལ།དཔེ་དེ་ཉིད་རྒྱུག་བྲིས་ཆུང་ཆུང་ཞིག་ཡིན་ཀྱང་མཐོང་བ་སོགས་རྨིས་པས།གཤག་བཅོས་འགྲུབ་རྒྱུ་རེད་སྙམ།ཧོར་ཟླ་ལྔ་བའི་ཚེས་ཉེར་བདུན་ལ་ཀྲང་ཡན་ཀྲང་གིས་མིག་གཤག་བཅོས་བྱུང་།བདེ་ལེགས་ངང་འགྲུབ་པ་བྱུང་།དེའི་རྗེས་སོ་གཉིས་བཙུགས།ཤེལ་མིག་བཟོས།ཤེལ་མིག་གྱོན་པས་མིག་གིས་གསལ་བར་མཐོང་བ་བྱུང་།